Diari Oficial de la Generalitat Valenciana


Sumari del DOGV 3909, del 03-01-2001 (2001/900050)

RESOLUCIÓ de 26 de desembre de 2000, del vicepresident segon del Govern Valencià, per la qual es convoquen diferents tipus d'ajudes i beques per al foment de la investigació científica i el desenvolupament tecnològic a la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/2000/11/26/(1)/dof/vci/html**

### Dades del document

Número de DOGV
:   3909

Data del DOGV
:   03-01-2001

Secció del DOGV
:   I. DISPOSICIONS GENERALS

Número del document
:   2001/900050


Data del document
:   26-11-2000

Organisme emissor


Tipus de document
:   Resolució

Descriptors 

:   * personal d'investigació
    * centre d'investigació
    * suport econòmic
    * recerca i desenvolupament
    * projecte d'investigació
    * assignació per estudis

RESOLUCIÓ de 26 de desembre de 2000, del vicepresident segon del Govern Valencià, per la qual es convoquen diferents tipus d'ajudes i beques per al foment de la investigació científica i el desenvolupament tecnològic a la Comunitat Valenciana. [2000/10666]  
La Llei 7/1997, de 9 de desembre, de la Generalitat Valenciana, de Foment i Coordinació de la Investigació Científica i del Desenvolupament Tecnològic, establix el marc normatiu en el qual s'ha de desenrotllar l'actuació de la Generalitat en esta matèria i les finalitats essencials que han de perseguir estes activitats de foment i coordinació, incloent entre estes, específicament, les de millorar tecnològicament el sistema productiu valencià i promoure la difusió i l'aprofitament dels resultats obtinguts de la investigació.  
D'acord amb el que disposa la dita llei, el programa d'Investigació Científica i Tècnica que s'inclou en els Pressupostos de la Generalitat Valenciana per a cada exercici, establix i dota un sistema d'ajudes a la investigació que té entre els seus objectius bàsics el d'incrementar els mitjans humans del sistema valencià de ciència i tecnologia, facilitant la formació, el perfeccionament, la intercomunicació del personal investigador i la difusió dels resultats de la investigació, entre altres actuacions.  
El Decret 7/2000, de 22 de maig, (DOGV núm. 3.755, de 23 de maig), del president de la Generalitat Valenciana, pel qual s'assigna a la Presidència i a les Conselleries determinades competències, disposa en el seu article 1, apartat primer, que: «S'assignen a la Presidència de la Generalitat Valenciana les matèries de turisme, cooperació internacional, relacions institucionals i externes, secretariat de Govern i relacions amb les Corts, I+D+I, telecomunicacions, modernització i racionalització», mentre que la Conselleria de Cultura i Educació deixa de tindre atribuïdes competències en matèria de I+D.  
En concordança amb l'anterior el Decret 109/2000, de 18 de juliol, del Govern Valencià, pel qual s'aprova el nou Reglament Orgànic i Funcional de la Presidència de la Generalitat Valenciana i el de la Conselleria del Portaveu del Govern, establix en el seu article 21 que depén de la Vicepresidència Segona l'Oficina de Ciència i Tecnologia del Govern Valencià.  
Per tot això, la Vicepresidència Segona del Govern Valencià, en l'exercici de les funcions que té atribuïdes en matèria de foment de la investigació científica, desenvolupament tecnològic i innovació, convoca, per mitjà d'esta resolució ajudes a grups d'investigació, per al seu funcionament, per al finançament de la dotació, millora i renovació d'infraestructures, per a la realització de projectes de I+D, per a activitats de xarxes temàtiques, per a l'assistència a congressos i per a l'organització de congressos, jornades i reunions de caràcter científic, tecnològic i humanístic, alhora que s'aproven les bases específiques per les quals s'ha de regir la seua concessió.  
Per tot això, en ús de les facultats que em conferix l'article 35 de la Llei de la Generalitat Valenciana 5/1983, de 30 de desembre, de Govern Valencià, resolc:  
Primer  
Es convoquen les ajudes i beques que a continuació s'especifiquen i s'aproven les bases i les normes generals de procediment per les quals es regiran, que s'inclouen com annexos de la present resolució:  
a) Ajudes a grups d'investigació.  
b) Ajudes per al finançament de la dotació, millora i renovació d'infraestructures.  
c) Ajudes per a projectes d'investigació científica i desenvolupament tecnològic «Generalitat Valenciana».  
d) Ajudes per a activitats de xarxes temàtiques.  
e) Ajudes per a l'organització de congressos, jornades i reunions de caràcter científic, tecnològic i humanístic.  
f) Ajudes per a l'assistència i participació en congressos, jornades i reunions de caràcter científic, humanístic i tecnològic per a becaris predoctorals de formació de personal investigador.  
g) Ajudes per a l'assistència i participació en congressos, jornades i reunions de caràcter científic, humanístic i tecnològic.  
Segon  
Esta convocatòria recull les accions a desenrotllar durant l'any 2001. Les beques i ajudes relacionades en els apartats d), e), f) i g) de l'article anterior seran sufragades a càrrec de la línia de subvenció 403/000/2001, Programa 542.10 «Investigació Científica i Tècnica», fins a un import global màxim de 905.808.353 pessetes, del Pressupost de la Generalitat Valenciana per al 2001. Les ajudes per a equipament d'infraestructura seran sufragades a càrrec de la línia de subvenció 701/000/2001, fins a un import global màxim de 148.175.792 pessetes, Programa 542.10, del pressupost de l'any 2001. En el cas de les ajudes previstes en els apartats a) i c), i dins dels límits anteriors, estes es finançaran a càrrec d'una o altra línia segons la naturalesa de la despesa objecte de subvenció. Les concessions estaran condicionades a l'existència de crèdit adequat i suficient en els pressupostos de l'exercici 2001. El pagament anticipat serà possible si la Llei de Pressupostos de la Generalitat Valenciana per a l'any 2001 així ho establix.  
Tercer  
El vicepresident segon del Govern Valencià adoptarà les mesures necessàries per a l'aplicació i el desplegament de la present resolució.  
Quart  
La present resolució entrarà en vigor l'endemà de la seua publicació en el Diari Oficial de la Generalitat Valenciana.  
D'acord amb el que disposen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra la present resolució, que posa fi a la via administrativa, es podrà interposar potestativament en reposició, o bé plantejar directament recurs contenciós administratiu, en els terminis i davant els òrgans que s'indiquen a continuació:  
a) El recurs de reposició s'haurà d'interposar davant el mateix òrgan que va dictar l'acte, en el termini d'un mes comptador des de l'endemà de la publicació de la present resolució.  
b) El recurs contenciós administratiu s'haurà de plantejar davant el Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació de la present resolució.  
València, 26 de desembre de 2000.- El vicepresident segon del Govern Valencià: José Joaquín Ripoll Serrano.  
ANNEX I  
Normes generals de procediment d'aplicació a tots els annexos de la present resolució  
1. Finalitat de la convocatòria  
L'objecte d'esta convocatòria és regular el procediment de concessió, en règim de publicitat, objectivitat i concurrència competitiva, dels diferents tipus d'ajudes que s'especifiquen en els annexos corresponents.  
2. Sol·licituds  
Les sol·licituds, dirigides al subsecretari de l'Oficina de Ciència i Tecnologia del Govern Valencià, es presentaran en Registre General de la Conselleria de Cultura i Educació, avinguda de Campanar, 32, 46134- València. La presentació de les sol·licituds es podrà fer també per qualsevol dels procediments previstos en l'article 38 de la Llei de Règim Jurídic de les Administracions Públiques i del Procediment Administratiu Comú.  
Els models d'impresos informatitzats i normalitzats es podran obtindre en la Conselleria de Cultura i Educació. L'adreça INTERNET per a obtindre el text de la convocatòria i els impresos de sol·licitud és: http://www.cult.gva.es/dgeui/homepage.htm  
Únicament s'admetrà una sol·licitud per cada persona física, com sol·licitant o com investigador principal, per cada un dels tipus d'ajuda previstos en els diferents annexos d'esta convocatòria.  
3. Termini de presentació de sol·licituds  
El termini de presentació de sol·licituds d'ajudes serà el que s'establix en cada annex.  
En el supòsit que els beneficiaris d'estes ajudes siguen entitats juridicoprivades estaran obligades a acreditar, davant l'Oficina de Ciència i Tecnologia del Govern Valencià, que es troben al corrent de les seues obligacions tributàries i de Seguretat Social, amb relació al moment en què finalitze el termini de presentació de sol·licituds.  
4. Esmena i millora de sol·licituds  
Si la sol·licitud no reunix els requisits exigits o la documentació presentada és incompleta, es requerirà la persona interessada perquè, en el termini de 10 dies, esmene la falta o adjunte els documents preceptius i s'indicarà que, si així no ho fa, es considerarà que ha desistit de la seua petició, amb la resolució prèvia en què es declare esta circumstància amb indicació dels fets produïts i les normes aplicables.  
5. Avaluació  
La valoració dels criteris de selecció establits en cada annex serà realitzada per mitjà d'un procés extern que s'encarregarà a l'Agència Nacional d'Avaluació i Prospectiva o, si és procedent, als experts designats pel subsecretari de l'Oficina de Ciència i Tecnologia del Govern Valencià.  
6. Selecció i resolució  
Una vegada finalitzat el procés d'avaluació, la concessió o denegació de les ajudes s'acordarà per resolució del vicepresident segon del Govern Valencià. La resolució de la convocatòria es publicarà en el Diari Oficial de la Generalitat Valenciana.  
La motivació de la resolució que s'adopte quedarà acreditada en l'expedient.  
La resolució es dictarà en el termini màxim que s'establix en cada annex. Si no es dicta la resolució en este termini, es consideraran desestimades les sol·licituds.  
7. Obligacions  
L'acceptació de les ajudes per part dels beneficiaris implica la subjecció a les obligacions generals derivades de la normativa vigent sobre ajudes o subvencions públiques i, en particular, a la que fa referència l'article 47 de la Llei d'Hisenda Pública de la Generalitat Valenciana.  
Els beneficiaris estaran obligats a realitzar l'activitat subvencionada en els termes de la resolució de concessió i a justificar-ne la realització en els terminis establits.  
En particular, els beneficiaris estan obligats a:  
a) Fer constar en les memòries anuals que es redacten, així com en els treballs realitzats, el patrocini de la Presidència de la Generalitat Valenciana. Si no consta expressament el dit patrocini no serà possible el pagament de la subvenció.  
b) En el cas dels projectes finançats, l'investigador principal haurà de vetlar pel compliment de les diferents etapes del pla de treball proposat, a què es dedicarà d'acord amb les normes pròpies del departament o centre on es duga a terme.  
c) El material cientificotècnic subvencionat per raó d'esta resolució de convocatòria s'haurà d'adquirir necessàriament durant els 9 primers mesos comptadors des de la data de publicació de la resolució en el Diari Oficial de la Generalitat Valenciana. S'haurà d'incloure en l'inventari general de les entitats beneficiàries fent constar que la seua adquisició ha sigut subvencionada per la Generalitat Valenciana.  
Tota alteració de les condicions tingudes en compte per a la concessió de la subvenció, i en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.  
L'import de les ajudes o subvencions regulades en esta resolució en cap cas podrà ser d'una quantia tal que, aïlladament o en concurrència amb subvencions i ajudes d'altres administracions públiques o altres ens públics o privats, supere el cost de l'activitat que ha de desplegar el beneficiari. En este cas, quan la subvenció principal siga de la Generalitat Valenciana, correspondrà el reintegrament de l'excés obtingut sobre el cost de l'activitat desplegada.  
8. Seguimient  
El seguiment de les ajudes concedides és competència del subsecretari de l'Oficina de Ciència i Tecnologia del Govern Valencià, que establirà els procediments adequats per a això i podrà designar també els òrgans o comissions que considere oportuns per a realitzar-lo.  
D'acord amb el que disposa l'article 47 de la Llei d'Hisenda Pública de la Generalitat Valenciana, procedirà el reintegrament de les quantitats percebudes i l'exigència de l'interés de demora des del moment del pagament de la subvenció en els casos següents:  
a) Incompliment de l'obligació de justificació.  
b) Obtenció de la subvenció sense reunir les condicions que es requerixen.  
c) Incompliment de la finalitat per a la qual la subvenció va ser concedida.  
d) Incompliment de les condicions imposades als beneficiaris amb motiu de la concessió de la subvenció.  
e) Incompliment de qualsevol de les condicions derivades d'esta convocatòria.  
Quan, en l'exercici de les funcions d'inspecció o control, es deduïsquen indicis de la incorrecta obtenció, gaudiment o destinació de la subvenció o ajuda percebuda, els agents encarregats de realitzar-la podran acordar la retenció de les factures, dels documents equivalents o substitutius i de qualsevol document relatiu a les operacions en què es manifesten estos indicis.  
9.Modificació de les condicions inicials   
Qualsevol modificació de les condicions inicials d'aprovació de les sol·licituds haurà de ser acceptada per l'Oficina de Ciència i Tecnologia del Govern Valencià.  
10. Normes supletòries   
En allò no previst en les presents bases s'ajustarà al que disposen les normes que siguen d'aplicació i, en especial, les següents:  
a) La Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
b) El text refós de la Llei d'Hisenda Pública de la Generalitat Valenciana aprovat per Decret Legislatiu de 26 de juny de 1991.  
c) La Llei de Pressupostos de la Generalitat Valenciana per a l'exercici a què corresponguen les ajudes.  
d) El Decret 108/1992, de 6 de juliol, del Govern Valencià, pel qual es regula la concessió de beques.  
ANNEX II  
Bases de la convocatòria per a la concessió d'ajudes a grups d'investigació  
1. Objecte  
L'objecte d'esta convocatòria és identificar, registrar i recolzar els grups d'investigació de les universitats i centres públics d'investigació de la Comunitat Valenciana.  
Esta ajuda té com finalitat potenciar la seua activitat en funció de les necessitats del grup, tant d'equipament menut com de material fungible i altres despeses, segons les condicions establides en les següents bases.  
2. Sol·licitants i beneficiaris  
Podran ser sol·licitants i beneficiaris de les ajudes les entitats públiques o privades, sense ànim de lucre, amb finalitat investigadora legal o estatutària, personalitat jurídica pròpia, capacitat suficient d'obrar i que no es troben inhabilitades per a l'obtenció de subvencions públiques o per a contractar amb l'Estat o amb altres entitats públiques.  
Podran presentar propostes de sol·licitud d'ajudes, per mitjà del seu organisme i com investigadors responsables de la seua execució cientificotècnica, les persones físiques amb capacitat investigadora integrades en la plantilla de les entitats esmentades en el punt anterior. Estes persones físiques hauran de formar part del grup d'investigació per al qual se sol·licita l'ajuda.  
3. Definició de grup d'investigació  
A efectes de la present convocatòria s'entén per grup d'investigació el constituït per diversos investigadors, que acrediten una coherència i una trajectòria compartida per mitjà de publicacions, de la participació en projectes comuns i de les activitats conjuntes de transferència i de difusió de coneixements i resultats a la societat.  
4. Requisits dels grups d'investigació  
4.1 Els grups per als quals es presenten les sol·licituds han de tindre un mínim de sis membres, d'acord amb els següents criteris:  
a) Almenys tres dels seus membres han de tindre la condició de doctor i dedicació completa a l'entitat sol·licitant, és a dir, han de ser personal fix vinculat estatutàriament o contractualment a esta (catedràtic, professor titular d'universitat o d'escola universitària, o investigador de plantilla del centre d'investigació).  
b) La resta de membres, almenys un dels quals també ha de ser doctor, poden ser:  
- Investigadors contractats per un període mínim d'un any, és a dir, professors associats o ajudants i altres investigadors contractats.  
- Altres investigadors i col·laboradors, com professors visitants, emèrits, etc.  
4.2 Cada investigador únicament podrà formar part d'un grup.  
5. Naturalesa i quantia de les ajudes  
5.1 Les ajudes als grups d'investigació podran servir per a finançar els conceptes descrits en els apartats següents:  
a) Adquisició d'equipament menut i material inventariable o bibliogràfic.  
b) Adquisició de material fungible.  
c) Altres despeses, com la utilització de grans instal·lacions, serveis de suport o altres despeses correctament justificades.  
El grup establirà la prioritat dels conceptes pels quals se sol·licita l'ajuda d'acord amb les seues necessitats.  
5.2 L'import màxim de les ajudes serà el següent:  
Per al concepte a) 500.000 PTA.  
Per a la suma dels conceptes a) i b) 700.000 PTA.  
6. Sol·licituds  
Les sol·licituds, dirigides a l'Oficina de la Ciència i Tecnologia del Govern Valencià, es podran presentar en Registre General de la Conselleria de Cultura i Educació, avinguda de Campanar, 32, 46666-València o per qualsevol dels procediments previstos en l'article 38 de la Llei de Règim Jurídic de les Administracions Públiques i del Procediment Administratiu Comú.  
La sol·licitud haurà de ser subscrita per l'investigador responsable del grup, segons model normalitzat, amb el vistiplau del cap del departament o de la unitat d'investigació i del vicerector d'investigació o càrrec equivalent de l'organisme a què estiga adscrit el responsable del grup.  
Els impresos de sol·licitud i les bases de la convocatòria es poden consultar i obtindre en l'adreça d'internet http://www.cult.gva.es/dgeui/homepage.htm  
La sol·licitud s'haurà de presentar acompanyada de la següent documentació:  
a) Denominació del grup.  
b) Composició del grup: relació dels membres del grup d'investigació, en la qual conste el nom i cognoms, el NIF, la denominació de la seua activitat i la categoria professional, la data d'incorporació al grup i la firma de cada u.  
c) Currículum conjunt del grup, que haurà de contindre especialment les referències dels projectes i activitats de I+D i de transferència de tecnologia, de producció científica (publicacions, patents, ponències, etc.), de formació de doctorands (tesis llegides en el si del grup) o personal investigador i d'altres activitats anàlogues, que el grup considere més rellevants d'entre les efectuades en els últims cinc anys.  
d) Memòria de les activitats que el grup necessita desenrotllar i els objectius que perseguix amb l'ajuda sol·licitada per a l'exercici 2001, en la qual ha de constar la seua descripció, els membres del grup que hi participaran, el pla de treball a desplegar, l'adscripció de tasques, la seua relació amb els projectes de I+D, i el pressupost de l'activitat detallat per conceptes pressupostaris i ordre de prioritat de les despeses.  
7. Termini  
El termini de presentació de sol·licituds serà d'un mes comptador des de la publicació d'esta convocatòria en el Diari Oficial de la Generalitat Valenciana.  
8. Avaluació i selecció  
8.1 Avaluació  
La valoració de les sol·licituds serà realitzada per mitjà d'un procés extern que s'encarregarà a l'Agència Nacional d'Avaluació i Prospectiva, i que es basarà en els criteris següents:  
a) El currículum del grup.  
b) La composició, estructura i coherència del grup.  
c) Interés de la sol·licitud per al funcionamient del grup, segons:  
- Adequació del pla de treball  
- Qualitat de la investigació projectada  
- Valoració de la sol·licitud econòmica  
8.2 Selecció  
La selecció de les sol·licituds s'efectuarà per l'Oficina de Ciència i Tecnologia del Govern Valencià, en funció de les disponibilitats pressupostàries i segons els resultats de l'avaluació anterior.  
9. Resolució i publicació de la convocatòria  
1. La concessió o denegació de les ajudes serà realitzada per resolució del vicepresident segon del Govern Valencià. La resolució de la convocatòria es publicarà en el Diari Oficial de la Generalitat Valenciana.  
2. La resolució es dictarà i publicarà en el termini màxim de 6 mesos des de la publicació de la present convocatòria. Si no es dictara resolució en el dit termini es consideraran desestimades les sol·licituds presentades.  
10. Aceptació o renúncia  
L'acceptació de l'ajuda es formalitzarà en els 15 dies hàbils següents a la notificació de la resolució, per mitjà d'un document firmat pel responsable del grup, amb el vistiplau del vicerector d'investigació o òrgan equivalent de l'entitat beneficiària, en el qual es comprometen a complir totes les condicions especificades en estes bases. En el cas que el grup i l'entitat no formulen l'acceptació en el termini previst, es considerarà que renuncia a l'ajuda.  
En el cas que els beneficiaris d'estes ajudes siguen entitats juridicoprivades, estaran obligades a acreditar, davant l'Oficina de Ciència i Tecnologia del Govern Valencià, que es troben al corrent de les seues obligacions tributàries i amb la Seguretat Social, almenys en la data de finalització del termini de presentació de sol·licituds.  
11. Pagaments  
El 40% de l'import de l'ajuda concedida es lliurarà anticipadament a les entitats beneficiàries per a la inclusió en els seus pressupostos, una vegada dictada la resolució. El 60% restant s'abonarà a l'entitat beneficiària una vegada presentada i aprovada la documentació justificativa que s'establix en la base següent.  
Quan les entitats beneficiàries, d'acord amb la legislació que els siga d'aplicació, haguen d'aportar garanties per a la bestreta de subvencions, la garantia consistirà en un aval bancari.  
12. Justificació  
L'import total de l'ajuda es justificarà en el termini de 6 mesos des de la seua adjudicació i, en qualsevol cas, abans del 30 de novembre de 2001. La justificació comportarà la presentació de la documentació següent:  
a) Una memòria científica de l'abast dels objectius proposats en la sol·licitud, firmada per l'investigador responsable del grup, junt amb una descripció de les despeses efectuades amb l'import concedit, i amb indicació dels conceptes, el nom o denominació social dels perceptors, els treballs que han dut a terme i la destinació del material o equipament adquirits. Document que ha d'incloure el vistiplau del vicerector d'investigació, o càrrec equivalent del centre d'investigació.  
b) En el cas que els beneficiaris siguen entitats que han de pasar comptes a la Sindicatura de Comptes, un certificat firmat pel responsable dels serveis de comptabilitat de la universitat o centre d'investigació en què es detalle la despesa per conceptes realitzada pel grup, segons la seua sol·licitud, amb l'acreditació que correspon als justificants que consten en el centre. Així mateix, en el certificat s'acreditarà que la despesa que figura en la sol·licitud s'ha imputat al crèdit corresponent a l'import concedit per mitjà d'esta convocatòria i, en el seu cas, el percentatge del total de l'activitat subvencionada a què correspon. S'adjuntaran els justificants originals de les despeses superiors a 500.000 PTA., independentment dels percentatges subvencionats, dels quals es quedarà còpia compulsada l'Oficina de Ciència i Tecnologia del Govern Valencià, i es tornarà l'original segellat amb una diligència en què constarà l'òrgan que concedix la subvenció, l'import d'esta i el percentatge subvencionat.  
c) Les altres entitats que no estiguen obligades a retre comptes a la Sindicatura, tots els originals de les factures i altres justificants de despesa.  
13. Suspensió de l'ajuda.  
Qualsevol modificació de les condicions inicials d'aprovació de les sol·licituds haurà de ser acceptada pel subsecretari de l'Oficina de Ciència i Tecnologia del Govern Valencià.  
En el cas que es comprove que les ajudes atorgades han sigut destinades a una finalitat diferent a aquella per la qual van ser adjudicades o que el beneficiari de la subvenció incomplix qualsevol de les condicions establides tant en la present resolució com en la resta de la normativa aplicable, la Vicepresidència Segona del Govern Valencià podrà revocar o suspendre totalment o parcialment les ajudes que en el seu dia van ser concedides i, si és procedent, declararà l'obligació del reingrés a la Generalitat Valenciana de les quantitats percebudes.  
ANNEX III  
Convocatòria de concessió d'ajudes per al finançament de la dotació, millora i renovació d'infraestructures per a grups d'investigació  
1. Finalitat de la convocatòria  
L'objectiu d'esta convocatòria és el finançament de la dotació, la millora o renovació d'infraestructures d'investigació, de titularitat pública o privada, radicades a la Comunitat Valenciana.  
2. Requisits   
Les sol·licituds hauran de tindre un cost unitari d'entre un mínim de deu milions i un màxim de vint milions de pessetes.  
Les entitats sol·licitants hauran d'aportar, com mínim, el 25% del cost de l'equip sol·licitat. El compromís de cofinançament s'haurà d'acreditar documentalment en el moment de presentació de les sol·licituds.  
3. Coordinació de convocatòries  
A efectes d'una millor utilització dels fons públics i de la coordinació amb l'administració General de l'Estat, l'Oficina de Ciència i Tecnologia del Govern Valencià traslladarà les peticions rebudes als organismes corresponents de l'administració General de l'Estat per a la seua incorporació a les convocatòries de contingut anàleg, en cas de realitzar-les.  
Paral·lelament, incorporarà a esta convocatòria les peticions rebudes en convocatòries anàlogues de l'administració General de l'Estat, quan siguen remeses pels òrgans convocadors, si és procedent.  
4. Sol·licitants i beneficiaris  
Podran ser sol·licitants i beneficiaris de les ajudes les entitats públiques o privades, sense ànim de lucre, amb finalitat investigadora legal o estatutària, personalitat jurídica pròpia, capacitat suficient d'obrar i que no es troben inhabilitades per a l'obtenció de subvencions públiques o per a contractar amb l'Estat o amb altres entitats públiques.  
Podran presentar propostes de sol·licitud d'ajudes, per mitjà del seu organisme i com investigadors responsables de la seua execució cientificotècnica, les persones físiques amb capacitat investigadora integrades en la plantilla de les entitats mencionades en el punt anterior. Estes persones físiques hauran de formar part d'un grup d'investigació, segons la definició de grup d'investigació prevista en la base tercera de l'annex II de la present resolució, i ser investigadors principals d'un projecte de I+D vigent finançat amb fons públics.  
Les sol·licituds hauran d'anar avalades, almenys, per tres investigadors principals de projectes vigents de I+D pertanyents a altres grups d'investigació.  
Cada investigador únicament podrà subscriure una proposta, ja siga com investigador principal o com avalador.  
A efectes de la coordinació d'esta convocatòria amb la semblant del Pla Nacional de I+D, cap investigador podrà figurar en més d'una de les convocatòries mencionades en les seues modalitats, bé com investigador principal o com investigador avalador. En cas d'existir més d'una sol·licitud es considerarà com vàlida la que determinen de comú acord les administracions convocadores.  
Els sol·licitants i beneficiaris accepten que la concessió de l'ajuda puga tramitar-se de la manera prevista en l'apartat tercer.  
5. Formalització de les sol·licituds  
Les sol·licituds s'hauran de presentar d'acord amb el que s'especifica en les Normes Generals de procediment d'esta resolució. Els sol·licitants hauran de presentar la següent documentació per triplicat:  
a) Imprés normalitzat de sol·licitud d'ajuda per a l'adquisició d'equipament d'infraestructura cientificotècnica, on figuraran els altres recursos financers dels projectes vigents dels investigadors que avalen la sol·licitud.  
b) Curriculum vitae de cada un dels investigadors.  
c) Factura proforma o pressupost, almenys, d'una casa comercial proveïdora en la qual es consignen les especificacions tècniques i el preu, IVA inclòs, de l'equip sol·licitat.  
d) Document de compromís formal de cofinançament per part de l'entitat sol·licitant, per una quantia d'almenys el 25% del cost de l'equip, IVA inclòs.  
6. Termini  
El termini de presentació de sol·licituds serà d'un mes des de l'entrada en vigor de la present resolució.  
7. Avaluación i selecció  
El contingut científic i la viabilitat de les propostes s'avaluarà per l'Agència Nacional d'Avaluació i Prospectiva, d'acord amb els següents criteris i en la proporció que s'establix per a cada un d'ells:  
a) Característiques del grup i la seua adequació a les necessitats de la investigació: 30% de la puntuació total.  
b) Manteniment i possibilitat d'usuaris múltiples: 10% de la puntuació total.  
c) Pressupost i cofinançament: 15% de la puntuació total.  
d) Nivell científic dels grups sol·licitants: 45% de la puntuació total.  
8. Resolució  
La concessió o denegació de les ajudes serà realitzada per resolució del vicepresident segon del Govern Valencià. La resolució d'adjudicació es publicarà en el Diari Oficial de la Generalitat Valenciana.  
La resolució es dictarà i publicarà en el termini màxim de 6 mesos des de la publicació de la present convocatòria.  
9. Pagament  
El pagament de l'import de l'ajuda es farà efectiu anticipadament a les entitats beneficiàries, una vegada s'adopte la resolució de concessió, sempre que d'esta manera s'establisca en la Llei de Pressupostos de la Generalitat Valenciana per a l'exercici 2001.  
Quan les entitats beneficiàries, d'acord amb la legislació que els siga d'aplicació, hagen d'aportar garanties per a la bestreta de subvencions, la garantia consistirà en un aval bancari per un import igual a la quantitat anticipada.  
Per a justificar l'ús de les ajudes, les entitats beneficiàries presentaran en l'Oficina de Ciència i Tecnologia del Govern Valencià tots els justificants de despesa i la corresponent acta de recepció que acredite el bon funcionament dels equips adquirits.  
ANNEX IV  
Ajudes per a projectes de I+D Generalitat Valenciana  
1. Objecte de la convocatòria  
L'objecte de la present convocatòria és concedir ajudes a grups d'investigació per a la realització de projectes de I+D.  
Els projectes subvencionats en esta convocatòria tindran una duració màxima de 2 anys.  
2. Naturalesa i quantia de les ajudes  
Les subvencions podran finançar, totalment o parcialment, el pressupost sol·licitat i la quantia es determinarà en cada cas d'acord amb els criteris d'avaluació i selecció.  
Les ajudes concedides seran compatibles amb altres ajudes o subvencions, sempre que conjuntament no superen el cost total del projecte.  
El sol·licitant haurà de declarar les ajudes que haja obtingut o sol·licitat per al mateix projecte, tant en iniciar-se el projecte com en qualsevol moment posterior.  
Conceptes susceptibles d'ajuda:  
a) Despeses d'equipament d'infraestructura cientificotècnica.  
b) Despeses de material fungible.  
c) Despeses corresponents a viatges i dietes.  
d) Altres despeses complementàries, necessàries per a l'execució del projecte.  
e) Ajuda institucional a les entitats beneficiàries per al desplegament dels projectes, que serà del 10% del finançament concedit al projecte, en els apartats b), c) i d).  
La quantia màxima de les ajudes per al període de dos anys no podrà excedir de:  
- 3.000.000 de pessetes, per als conceptes b), c) i d).  
- 1.000.000 de pessetes, per al concepte a), i seran consignades en el primer any de l'execució del projecte.  
No seran subvencionables les retribucions de personal vinculat estatutàriament o contractualment a les entitats sol·licitants, ni les despeses corresponents a mobiliari, ni de material d'ús exclusivament administratiu.  
3. Sol·licitants i beneficiaris  
Podran ser sol·licitants i beneficiaris de les ajudes les entitats públiques o privades sense ànim de lucre, amb finalitat investigadora legal o estatutària, personalitat jurídica pròpia, capacitat suficient d'obrar i que no es troben inhabilitades per a l'obtenció de subvencions públiques o per a contractar amb l'Estat o altres entitats públiques.  
Podran presentar projectes, per mitjà del seu organisme i com investigadors responsables de la seua execució cientificotècnica, els investigadors doctors pertanyents als grups d'investigació de les entitats mencionades en el punt anterior, s'entén per grups d'investigació a estos efectes, el que disposa la base tercera de l'annex II de la present resolució.  
4. Formalització de les sol·licituds  
Les sol·licituds seran presentades per l'entitat on estiga adscrit l'investigador principal i haurà de ser firmada la conformitat pel representant legal de l'entitat. Esta conformitat implica que l'organisme ha comprovat que la documentació presentada complix els requisits formals que establix la convocatòria i s'ajusta a la normativa del centre. Suposa, així mateix, el compromís de donar suport a la correcta realització del projecte en el cas que este siga finançat, així com la delegació en l'investigador principal per a les negociacions que es deriven del punt 4.  
Les sol·licituds s'hauran de presentar d'acord amb el que especifiquen les Normes Generals de Procediment d'esta resolució.  
Els sol·licitants hauran de presentar la següent documentació per duplicat:  
a) Imprés normalitzat de sol·licitud d'ajuda per a projectes d'investigació.  
b) Memòria cientificotècnica, redactada segons l'imprés normalitzat.  
c) Relació dels membres del grup d'investigació, fotocòpia del DNI, i la firma original de conformitat de cada un d'ells.  
d) Currículum vitae de cada un dels investigadors que firmen la sol·licitud  
El personal vinculat a altres organismes haurà d'aportar autorització del seu organisme per a participar en el projecte.  
Cap investigador principal podrà figurar com tal en més d'una sol·licitud de projecte o subprojecte d'esta convocatòria.  
Els membres del grup d'investigació podran participar amb dedicació única en un únic projecte o amb dedicació compartida en un màxim de dos projectes o subprojectes.  
Els projectes que impliquen la investigació en humans o la utilització de mostres d'origen humà hauran d'acompanyar un document de la comissió ètica o d'assaigs clínics del centre on es realitzarà la investigació per mitjà del qual se certifique que el mencionat estudi s'ajusta a les normes deontològiques establides per a estes investigacions. Aquelles de les quals previsiblement es puguen derivar impactes ambientals de consideració comptaran amb el corresponent estudi d'impacte ambiental.  
5. Termini de presentació de sol·licituds  
El termini de presentació de sol·licituds serà d'un mes des de l'entrada en vigor de la present resolució.  
6. Avaluación i selecció  
El contingut científic i la viabilitat de les propostes s'avaluarà per l'Agència Nacional d'Avaluació i Prospectiva, d'acord amb els següents criteris i en la proporció que s'establix per a cada un d'ells:  
a) Qualitat científica de l'investigador principal i de la resta de l'equip. Adequació de la composició i grau de coordinació del grup investigador al treball a realitzar: 45% de la puntuació total.  
b) Qualitat i interés cientificotècnic, objectius i metodologia del projecte: 35% de la puntuació total.  
c) Adequació dels recursos financers sol·licitats per a la realització de les activitats previstes: 20% de la puntuació total.  
Prèviament a la proposta definitiva de finançament, es comunicarà als investigadors responsables dels projectes preseleccionats, i al coordinador en el cas de projectes coordinats, les condicions de la proposta de concessió de l'ajuda, i es requerirà, en el termini de 10 dies, l'acceptació expressa de l'ajuda o bé que efectuen les al·legacions que consideren convenients.  
7. Resolució i notificació  
La concessió o denegació de les ajudes serà realitzada per resolució del vicepresident segon del Govern Valencià. La resolució d'adjudicació es publicarà en el Diari Oficial de la Generalitat Valenciana.  
La resolució es dictarà i publicarà en el termini màxim de 6 mesos des de la publicació de la present convocatòria.  
8. Prórroga dels projectes per a grups emergents  
Per a la prórroga de projectes d'investigació «Generalitat Valenciana» per a grups emergents, aprovades per raó de les convocatòries anteriors, l'investigador principal haurà de complimentar únicament un imprés simplificat de progrés del Projecte, habilitat per a esta finalitat, i que li serà enviat per l'Oficina de Ciència i Tecnologia del Govern Valencià, i adjuntar una còpia de totes les publicacions relacionades en l'informe, producte del desenrotllament del projecte d'investigació. El termini de presentació de l'informe de progrés i seguiment serà fins el 30 de setembre de 2001.  
9. Pagament i justificació de les ajudes  
L'import de l'ajuda concedida es lliurarà anticipadament a les entitats beneficiàries per a la inclusió en els seus pressupostos, una vegada dictada la resolució, sempre que així s'establisca en la Llei de Pressupostos de la Generalitat Valenciana per a l'exercici 2001.  
Quan les entitats beneficiàries, d'acord am la legislació que els siga d'aplicació, hagen d'aportar garanties per a la bestreta de subvencions, la garantia consistirà en un aval bancari, per un import igual a la quantitat anticipada.  
En el cas de projectes interinstitucionals, per a la definició d'estos s'hagen delimitat subprojectes, les respectives subvencions es lliuraran a les corresponents entitats d'investigació d'adscripció dels investigadors principals dels subprojectes.  
La inversió de les ajudes es realitzarà d'acord amb les normes generals que en cada cas regulen les despeses de les entitats beneficiàries i d'acord amb les directrius de l'Oficina de Ciència i Tecnologia del Govern Valencià, la qual podrà recaptar informació o verificar qualsevol aspecte relacionat amb l'activitat subvencionada.  
Per a justificar les ajudes o subvencions haurà d'aportar:  
a) En el cas que els beneficiaris siguen entitats que hagen de retre comptes a la Sindicatura de Comptes, el document que acredite fefaent la incorporació de les ajudes o subvenciones a la seua comptabilitat per mitjà de l'expedient que corresponga. Estes entitats hauran de conservar els originals de les factures i altres justificants de despesa durant el període legalment establit.  
b) Les altres entitats públiques o privades que no estiguen obligades a retre comptes a la Sindicatura, tots els originals de les factures i altres justificants de despesa.  
Així mateix, també es justificarà l'ús de la subvenció concedida per mitjà del compliment de les normes sobre seguiment cientificotècnic.  
ANNEX V  
Convocatòria d'ajudes per a xarxes temàtiques  
1. Objecte  
L'objecte d'esta convocatòria és atorgar ajudes a les universitats i centres públics o privats d'investigació de la Comunitat Valenciana, per a fomentar les activitats de xarxes constituïdes per grups d'investigació que treballen en temes afins i/o complementaris des de diferents institucions d'investigació de la Comunitat Valenciana, amb un objectiu científic comú, per a facilitar la coordinació de les seues activitats i la transferència de coneixements.  
2. Sol·licitants  
Grups d'investigadors adscrits a les universitats i a les entitats públiques o privades, sense ànim de lucre, amb finalitat investigadora legal o estatutària i personalitat jurídica pròpia, radicades a la Comunitat Valenciana, constituïts en xarxes temàtiques formades per un mínim de cinc grups d'investigadors de tres institucions diferents majoritàriament valencianes.  
La sol·licitud serà presentada per un únic grup en nom de tots els components de la xarxa, el qual actuarà de responsable i coordinador.  
3. Període d'execució de l'activitat  
Fins el 30 de novembre de 2001.  
4. Import i destinació de les ajudes  
L'import màxim d'estes ajudes serà de 500.000 pessetes i podrà ser destinat a complementar el finançament de les següents activitats:  
a) Organització de reunions entre els components de la xarxa.  
b) Intercanvi d'investigadors amb grups d'investigació radicats fora de la Comunitat Valenciana.  
c) Organització o coordinació de serveis de suport a la investigació o a la indústria a la Comunitat Valenciana.  
d) Altres despeses correctament justificades.  
En cap cas es podran incloure despeses d'equipament, ni la retribució de personal fix o vinculat estatutàriament o contractualment a les entitats beneficiàries, ni dotació per a becaris.  
5. Sol·licituds  
Les sol·licituds, dirigides al subsecretari de l'Oficina de Ciència i Tecnologia del Govern Valencià, es podran presentar en Registre General de la Conselleria de Cultura i Educació, avinguda de Campanar, 32, 46503-València o per qualsevol dels procediments previstos en l'article 38 de la Llei de Règim Jurídic de les Administracions Públiques i del Procediment Administratiu Comú.  
La Sol·licitud, d'acord amb el model normalitzat, serà formalitzada per l'investigador responsable del grup i coordinador de la xarxa, amb el vistiplau del vicerector d'investigació, o càrrec equivalent de l'organisme al qual estiga adscrit el responsable d'este grup.  
Els impresos de sol·licitud i les bases de la convocatòria es poden consultar i obtindre en l'adreça d'internet http://www.cult.gva.es/dgeui/homepage.htm.  
6. Documentació  
A més de les dades consignades en l'imprés normalitzat, s'haurà d'adjuntar obligatòriament la documentació que es detalla a continuació:  
a) Denominació de la xarxa.  
b) Concreció dels objectius de la xarxa en relació amb els projectes aportats per cada grup.  
c) Valors afegits que, des del punt de vista cientificotècnic i acadèmic, proporciona la constitució de la xarxa a l'activitat potencial dels grups per separat.  
d) Activitats previstes i justificació de la seua necessitat, oportunitat i rellevància en relació amb els objectius de la xarxa.  
e) Antecedents de col·laboració dels quals es destacarà la seua complementarietat.  
f) Projecció i contactes internacionals dels grups.  
g) Justificació de les despeses objecte de la sol·licitud.  
h) Historial científic dels grups d'investigació que integren la xarxa.  
7. Termini de presentació de sol·licituds  
El termini de presentació de sol·licituds serà d'un mes des de l'entrada en vigor de la present resolució.  
8. Avaluación i selecció  
La valoració de les sol·licituds serà realitzada per mitjà d'un procés extern, que s'encarregarà a l'Agència Nacional d'Avaluació i Prospectiva, basant-se en els criteris següents:  
a) El nombre de grups i components de cada grup que integren la xarxa i la qualitat de la seua activitat científica i tècnica.  
b) Els objectius que la constitució de la xarxa permet aconseguir, com els resultats suplementaris i el valor afegit a l'activitat que cada un dels grups ja està realitzant per separat i en relació amb els projectes descrits.  
c) La necessitat, oportunitat i rellevància dels treballs i activitats que es proposen finançar amb l'ajuda, així com el cofinançament amb el qual es compta.  
d) La incidència internacional de la investigació dels grups valencians.  
e) El nivell de participació i de complementarietat dels grups que constituïxen la xarxa.  
9. Resolució de la convocatòria i notificació   
El vicepresident segon del Govern Valencià resoldrà la concessió o denegació de les ajudes.  
La resolució de la convocatòria es dictarà i publicarà en el termini màxim de 6 mesos comptadors des de la publicació de la present convocatòria. Si no es dictara la resolució en el dit termini, es consideraran desestimades les sol·licituds.  
La resolució del vicepresident segon del Govern Valencià es publicarà en el Diari Oficial de la Generalitat Valenciana.  
10. Aceptació o renúncia  
L'acceptació de l'ajuda es formalitzarà en els 15 dies hàbils següents de la notificació de la proposta de resolució, per mitjà d'un document firmat pel responsable del grup coordinador, amb el vistiplau del vicerector d'investigació o òrgan equivalent de l'entitat beneficiària, en el qual es comprometen a complir totes les condicions especificades en estes bases. En el supòsit que el grup i l'entitat no formulen l'acceptació en el termini previst, es considerarà que renúncia a l'ajuda.  
En el cas que els beneficiaris d'estes ajudes siguen entitats jurídicoprivades, estaran obligats a acreditar, davant l'Oficina de Ciència i Tecnologia del Govern Valencià, que es troben al corrent de les seues obligacions tributàries i amb la Seguretat Social, almenys en la data de finalització del termini de presentació de sol·licituds.  
11. Pagament de les ajudes concedides  
El lliurament es farà a favor de la institució amb personalitat jurídica que el grup responsable i coordinador de la xarxa haja fet constar en la sol·licitud en qualitat de centre d'adscripció. L'import total de l'ajuda concedida es pagarà per anticipat una vegada resolta la present convocatòria, sempre que així s'establisca en la Llei de Pressupostos de la Generalitat Valenciana per a l'exercici 2001.  
Quan les entitats beneficiàries, d'acord amb la legislació que els siga d'aplicació, hagen d'aportar garanties per a la bestreta de les subvencions, la garantia consistirà en un aval bancari.  
12. Justificació  
L'import total de l'ajuda es justificarà en el termini de 6 mesos des de la seua adjudicació i, en qualsevol cas, abans del 30 de novembre de 2001. La justificació comportarà la presentació de la documentació següent:  
a) Una memòria científica de l'abast dels objectius proposats en la sol·licitud, firmada per l'investigador responsable del grup, junt amb una descripció de les despeses efectuades amb l'import concedit, en què s'indicaran els conceptes, el nom i denominació social dels perceptors, els treballs que s'han dut a terme i la destinació del material o equipament adquirits. Este document ha d'incloure el vistiplau del vicerector d'investigació, o càrrec equivalent del centre d'investigació.  
b) En el cas que els beneficiaris siguen entitats que hagen de retre comptes a la Sindicatura de Comptes, un certificat firmat pel responsable dels serveis de comptabilitat de la universitat o centre d'investigació en el qual es detalle la despesa per conceptes realitzada pel grup segons la sol·licitud, i s'acreditarà que correspon als justificants que consten en el centre. Així mateix, en el certificat s'acreditarà que la despesa que figura en la sol·licitud s'ha imputat al crèdit corresponent a l'import concedit per mitjà d'esta convocatòria i, si és procedent, el percentatge del total de l'activitat subvencionada a què correspon. S'adjuntaran els justificants originals de les despeses superiors a 500.000 PTA., independentment dels percentatges subvencionats, dels quals es quedarà còpia compulsada l'Oficina de Ciència i Tecnologia del Govern Valencià, i es tornarà l'original segellat amb una diligència en què constarà l'òrgan que concedix la subvenció, l'import i el percentatge subvencionat.  
c) Les altres entitats que no estiguen obligades a retre comptes a la Sindicatura, tots els originals de les factures i altres justificants de despesa.  
13. Suspensió de l'ajuda  
Qualsevol modificació de les condicions inicials d'aprovació de les sol·licituds haurà de ser acceptada pel subsecretari de l'Oficina de Ciència i Tecnologia del Govern Valencià.  
En el cas que es comprove que les ajudes atorgades han sigut destinades a una finalitat diferent a aquella per la qual van ser adjudicades o que el beneficiari de la subvenció incomplix qualsevol de les condicions establides tant en la present resolució com en la resta de la normativa aplicable, la Vicepresidència Segona del Govern Valencià podrà revocar o suspendre totalment o parcialment les ajudes que en el seu dia es van concedir i, si és procedent, declararà l'obligació del reintegrament a la Generalitat Valenciana de les quantitats percebudes.  
ANNEX VI  
Convocatòria d'ajudes per a l'organització de congressos, jornades i reunions de caràcter científic, tecnològic i humanístic  
1. Objecte  
Esta convocatòria té per objecte la concessió d'ajudes per a l'organització, dins de l'àmbit de la Comunitat Valenciana durant el 2001 (exclòs el mes de desembre), de congressos, jornades i reunions de caràcter científic, tecnològic i humanístic.  
Les ajudes s'hauran de destinar a finançar qualsevol de les activitats següents:  
1. La difusió dels programes de la reunió.  
2. Els viatges, estades i participació dels ponents i conferenciants.  
3. L'edició de les ponències o conclusions que resulten.  
Queden exclosos de la convocatòria:  
a) Les despeses socials associades a les actuacions subvencionades.  
b) Els cursos de postgrau, de reciclatge o d'especialització.  
2. Import de les ajudes  
Les ajudes consistiran en una subvenció compresa entre 200.000 i 750.000 pessetes, que s'establirà segons la qualitat, projecció i repercussió de l'activitat proposada, l'interés científic i tècnic de l'activitat, i el seu programa i nombre d'assistents.  
3. Sol·licitants i beneficiaris  
Podran ser sol·licitants i beneficiaris de les ajudes les entitats públiques o privades, sense ànim de lucre, amb finalitat investigadora legal o estatutària, personalitat jurídica pròpia, capacitat suficient d'obrar i que no es troben inhabilitades per a l'obtenció de subvencions públiques o per a contractar amb l'Estat o amb altres entitats públiques.  
Podran presentar propostes, per mitjà del seu organisme i com investigadors responsables de la seua execució cientificotècnica, les persones físiques amb capacitat investigadora integrades en la plantilla de les entitats mencionades en el punt anterior.  
4. Termini  
El termini de presentació de sol·licituds serà d'un mes des de l'entrada en vigor de la present resolució.  
5. Formalització de les sol·licituds  
Les sol·licituds es presentaran d'acord amb el que s'especifica en les Normes Generals de procediment d'esta resolució.  
Les sol·licituds hauran de presentar la següent documentació:  
a) Imprés normalitzat de sol·licitud.  
b) Composició del comité científic.  
c) Programa científic i programa d'altres activitats complementàries.  
d) Pressupost d'ingressos i despeses, detallat per conceptes i activitats.  
e) Compromís de cofinançament atorgat o que s'haja sol·licitat a altres institucions.  
f) Curriculum vitae dels investigadors responsables de la sol·licitud.  
6. Criteris de selecció  
La selecció de les sol·licituds serà realitzada tenint en compte els següents criteris i en la proporció que s'especifica en cada un d'ells:  
a) La qualitat i la rellevància cientificotecnològica de l'activitat que es proposa: 40% de la puntuació total.  
b) La qualitat científica del responsable de l'organització: 35% de la puntuació total.  
c) L'àmbit de projecció del congrés o reunió: 15% de la puntuació total.  
d) La continuïtat del congrés respecte d'edicions anteriors: 10% de la puntuació total.  
7. Resolució  
El vicepresident segon del Govern Valencià resoldrà la concessió o denegació de les ajudes.  
La resolució de la convocatòria es dictarà i publicarà en el termini màxim de 6 mesos comptadors des de la publicació de la present convocatòria. Si no es dictara la resolució en el dit termini, es consideraran desestimades les sol·licituds.  
La resolució del vicepresident segon del Govern Valencià es publicarà en el Diari Oficial de la Generalitat Valenciana.  
8. Pagament i justificació de les ajudes  
L'abonament de les ajudes s'efectuarà després que es justifique documentalment la realització de l'activitat subvencionada i la totalitat de l'ajuda concedida, per mitjà de la presentació dels següents documents:  
a) Memòria de les activitats realitzades.  
b) Programa científic definitiu.  
c) En el cas que els beneficiaris siguen entitats que hagen de retre comptes a la Sindicatura de Comptes, document justificant de les despeses objecte de l'ajuda. Estes entitats hauran de conservar els originals de les factures i altres justificants de despesa durant el període legalment establit.  
d) Les altres entitats públiques o privades que no estiguen obligades a retre comptes a la Sindicatura, tots els originals o còpies compulsades de les despeses.  
La documentació justificativa s'haurà de presentar en el termini màxim d'1 mes des de la finalització del congrés. Quan es tracte de congressos realitzats en el mes de novembre, la documentació justificativa haurà de presentar-se abans del dia 30 de novembre del 2001. En cas contrari, no es podrà efectuar el pagament de l'ajuda.  
ANNEX VII  
Bases de la convocatòria de borses de viatge per a l'assistència i participació en congressos i jornades de caràcter científic, humanísitic i tecnològic per a becaris predoctorals de formació de personal investigador  
1. Objecte de la convocatòria.  
Esta convocatòria té per objecte la concessió d'ajudes a becaris predoctorals de la Generalitat Valenciana, per a l'assistència i participació en congressos i jornades de caràcter científic, humanístic o tecnològic, que tinguen lloc a països europeus durant l'any 2001.  
Queden exclosos de la convocatòria els congressos i jornades que tinguen lloc al territori de la Comunitat Valenciana.  
2. Sol·licitants i beneficiaris.  
Podran ser beneficiaris d'este ajudes els becaris de formació de personal investigador de la Generalitat Valenciana, en qualsevol de les seues modalitats, o becaris de convocatòries públiques homologades, finançades amb fons públics, que realitzen els seus treballs d'investigació en universitats o centres d'investigació de la Comunitat Valenciana. No obstant això, es consideraran preferents les sol·licituds presentades pels becaris de la Generalitat Valenciana.  
La participació proposada ha d'estar compresa durant el període de gaudiment de la beca predoctoral. Quedaran sense efecte aquelles ajudes que, a la data efectiva d'inici del desplaçament, el beneficiari ja no reunisca la condició de becari a què fa referència esta apartat.  
3. Formalització de sol·licituds.  
Les sol·licituds es presentaran d'acord amb el que s'especifica en les Normes Generals de procediment d'esta resolució.  
Les sol·licituds hauran de presentar la següent documentació:  
a) Imprés de sol·licitud, correctament complimentat.  
b) Curriculum vitae actualitzat.  
c) La comunicació a presentar.  
d) Justificant de l'acceptació, per part del comité organitzador de la reunió corresponent, de la comunicació.  
e) Un informe del director de la tesi doctoral en què es faça constar l'oportunitat de la participació proposada.  
Les sol·licituds d'ajuda podran presentar-se per a aquells congressos i jornades que tinguen lloc durant l'any 2001.  
4. Termini  
El termini de presentació de sol·licituds serà d'1 mes des de l'entrada en vigor de la present resolució.  
5. Import de les ajudes.  
L'import màxim de les ajudes serà el següent:  
- Per a assistir i participar en congressos i jornades que tinguen lloc al territori nacional: 50.000 pessetes.  
- Per a l'assistència i participació en congressos i jornades que tinguen a altres països 80.000 pessetes.  
6. Abonament de les ajudes.  
L'abonament de les ajudes s'efectuarà després que es justifique documentalment l'assistència al congrés, reunió o les jornades per mitjà de la presentació dels següents documents:  
- Certificat acreditatiu de l'assistència i participació per la secretaria del comité organitzador o equivalent.  
- Justificant original, o còpia compulsada, del desplaçament.  
- La comunicació presentada.  
La documentació justificativa es presentarà dins del mes següent a la data de finalització del congrés i, en tot cas, abans del dia 10 de desembre de 2001. En cas contrari, no es podrà efectuar el pagament de l'ajuda.  
7. Criteris de selecció  
La selecció de les sol·licituds serà realitzada tenint en compte els següents criteris i en la proporció que s'indica a continuació:  
a) La rellevància científica de la reunió, congrés o jornada: 30% de la puntuació total.  
b) La qualitat de la comunicació presentada: 20% de la puntuació total.  
c) El currículum del becari: 50% de la puntuació total.  
8. Resolució  
La concessió o denegació de les ajudes es realitzarà per resolució del vicepresident segon del Govern Valencià. La resolució es publicarà en el Diari Oficial de la Generalitat Valenciana.  
La resolució es dictarà i publicarà en el termini màxim de 6 mesos, comptadors des de l'endemà de la publicació de la present convocatòria.  
ANNEX VIII  
Convocatòria de borses de viatge per a l'assistència i participació en congressos, jornades i reunions de caràcter científic, humanísitic i tecnològic  
1. Objecte  
Esta convocatòria té per objecte la concessió d'ajudes per a l'assistència i participació en congressos, jornades i reunions de caràcter científic, humanístic i tecnològic que tinguen lloc durant l'any 2001.  
Queden exclosos de la convocatòria:  
- Els congressos, jornades i reunions que tinguen lloc al territori de la Comunitat Valenciana.  
- Els cursos de postgrau, de reciclatge o d'especialització.  
- Les persones que hagen sigut beneficiàries d'esta ajuda en l'any anterior.  
2. Sol·licitants i beneficiaris  
Podran ser beneficiaris d'estes ajudes les persones físiques amb plena capacitat investigadora vinculades per relació funcionarial o laboral amb universitats, centres d'investigació del Consell Superior d'Investigacions Científiques o altres entitats públiques o privades amb finalitat investigadora legal o estatutària i personalitat jurídica pròpia, que no tinguen finalitat de lucre i estiguen radicades, en tots els casos, a la Comunitat Valenciana.  
Cada investigador únicament podrà firmar una sol·licitud. Només s'atendrà una sol·licitud per cada una de les comunicacions, amb independència del nombre de firmants o participants que sol·liciten les ajudes.  
3. Formalització de les sol·licituds  
Les sol·licituds es presentaran d'acord amb el que s'especifica en les Normes Generals de procediment d'esta resolució.  
Els sol·licitants hauran de presentar la següent documentació:  
a) Imprés normalitzat de sol·licitud correctament complimentat.  
b) Curriculum vitae.  
c) La comunicació a presentar.  
d) Justificant de l'acceptació, per part del comité organitzador de l'activitat corresponent, de la comunicació o, si és procedent, compromís de justificar l'esmentada acceptació.  
4. Termini  
El termini de presentació de sol·licituds serà d'un mes des de l'entrada en vigor de la present resolució.  
5. Import de les ajudes  
L'import màxim de les ajudes serà el següent:  
- Per a assistir i participar en congressos, reunions i jornades que tinguen lloc a Espanya: 50.000 pessetes.  
- Per a l'assistència i participació en congressos, reunions i jornades que tinguen lloc a altres països europeus i països de la conca del mediterrània: 80.000 pessetes.  
- Per a l'assistència i participació en congressos, reunions i jornades que tinguen lloc a altres països: 130.000 pessetes.  
6. Abonament de les ajudes  
L'abonament de les ajudes s'efectuarà després que es justifique documentalment l'assistència al congrés, reunió o jornades per mitjà de la presentació dels següents documents:  
- Certificat acreditatiu de l'assistència i participació per la secretaria del comité organitzador o equivalent.  
- Justificant original, o còpia compulsada, del desplaçament.  
- La comunicació presentada.  
La documentació justificativa es presentarà dins del mes següent a la data de finalització del congrés i, en tot cas, abans del dia 10 de desembre de 2001. En cas contrari, no es podrà efectuar el pagament de l'ajuda.  
7. Criteris de selecció  
La selecció de les sol·licituds serà realitzada tenint en compte els següents criteris i en la proporció que s'establix per a cada un d'ells.  
a) La rellevància científica de la reunió, congrés o jornada: 30% de la puntuació total.  
b) La qualitat de l'activitat que es proposa: 20% de la puntuació total.  
c) La valoració dels mèrits científics i tècnics del sol·licitant: 50% de la puntuació total.  
8. Resolució  
La concessió o denegació de les ajudes es realitzarà per resolució del vicepresident segon del Govern Valencià. La resolució d'esta convocatòria es publicarà en el Diari Oficial de la Generalitat Valenciana.  
La resolució es dictarà i publicarà en el termini de sis mesos comptadors des de l'endemà de la publicació de la present convocatòria.


Còpia Permalink ELI